**Μπορεί το έργο του Αριστοτέλη να συνεισφέρει στην επικοινωνιακή διαχείριση κρίσεων;**

Στην ιστορία της ανθρωπότητας όλες οι κρίσεις είναι συνδεδεμένες με προβλήματα επικοινωνίας και ιδιαίτερα με την αμφισημία του λόγου, άσχετα της πολιτισμικής δομής κάθε κοινότητας. Ο τεχνικό-οικονομικός όμως πολιτισμός προσθέτει νέες δυνατότητες και πολλαπλασιάζει τις κρίσεις διαταράσσοντας τους προηγούμενους τρόπους αφήγησης, και ιδιαίτερα την μυθοποιητική που συμπληρώθηκε με την μυθοτεχνική (κινηματογράφο, τηλεόραση, μέσα επικοινωνίας, βίντεο παιχνίδια, ιστότοπο κοινωνικής δικτύωσης, κτλ.). Όποιες κι αν είναι οι επιρροές στους λόγους που αναδύονται από τις τεχνολογίες και αναλύονται με τις πληροφοριακές ροές των δεδομένων, η διαχείρηση των κρίσεων εμπλέκει υπαρξιακά στοιχεία, με αναφορές σε ψυχολογικά και ηθικά πεδία, που υπερβαίνουν τις αφηρημένες λογικές δομές και την συνύπαρξη αξιόπιστων αφηγήσεων και ψευδών μεταδόσεων. Το *κοινό* στοιχείο που συνδέει το παρελθόν με το παρόν είναι η πολυδιάστατη γλώσσα, που περιέχει και συναισθηματικά στοιχεία με ιστορικές διακλαδώσεις, οι οποίες αναδείχθηκαν σε περιόδους κοινωνικών και πολιτισμικών κρίσεων.

 Η αριστοτελική διάκριση του λόγου σε *λεγόμενα* και *κατηγορούμενα* με ποικίλες χρήσεις, είναι σημαντική για την προσέγγιση των πραγμάτων. Είναι και επίκαιρη, αν όχι στην κυριολεξία, τουλάχιστον ως προς την πρόθεση, και μπορεί να συνεισφέρει και στην επικοινωνιακή διαχείριση των κρίσεων. Έτσι, από την πλευρά του *αποφαντικού λόγου*, ο οποίος περιέχει τις κατηγορίες και αποβλέπει στην ανάδειξη των πραγμάτων είτε ως φαινομένων, είτε ως καθαυτών, ο διαχωρισμός μεταξύ της διαλεκτικής, της επιστήμης και της ρητορικής, διαφοροποιεί την προσέγγιση των κρίσεων και τις δυνατές λύσεις τους. Π.χ. ο δοξαστικός λόγος αξιολογεί τους λόγους και τα πράγματα ενώ η επιστήμη οριοθετεί το γίγνεσθαι με τρόπο που εμπλέκει και τον άνθρωπο, όπως στον χρόνο με την έννοια του καιρού και στον τον τόπο με την έννοια της διαβίωσης. Από την πλευρά της η διαλεκτική αναλύει όλες τις δυνατότητες κάθε έννοιας, συνεπώς και των πιθανών κινδύνων, ενώ η ρητορική στοχεύει την πειθώ και την πειστικότητα, αλλά με ηθικές αναφορές. Σύμφωνα με τον Αριστοτέλη το διακύβευμα είναι κατά πόσο προσεγγίζεται η πολύπλοκη πραγματικότητα έξω από την στρατηγική των παραδειγμάτων και των μοντέλων που διαμόρφωσε ο Πλάτων (και που θα ακολουθήσει η σύγχρονη επιστήμη), με σκοπό την ευδαιμονία των ανθρώπων, μέσω της ηθικής και της πολιτικής. Εξού και ο καθοριστικός ρόλος των *λεγόμενων*, και ιδιαίτερα του αφηγηματικού και μυθικού λόγου, όπως διαμορφώθηκε ήδη από την αρχαϊκή εποχή με την χρήση του μύθου, όχι ως κατα-λογική αφήγηση, αλλά ως εξουσιοδοτημένη ομιλία που παράγει εντυπώσεις και συναισθήματα, και που διατηρεί ο Αριστοτέλης στην *Ποιητική*, χάρη της τραγωδίας και της κωμωδίας, με την αφηγηματική απόλαυση και την αφηγηματική βία ως υπερτροφική μορφή των επικοινωνιακών κρίσεων, που μπορούμε να επεκτείνουμε σε κάθε αφήγηση.

 Το ερώτημα είναι λοιπόν κατά πόσο η πολύπλευρη αυτή δομή του έργου του Αριστοτέλη περιέχει τις δυνατότητες να εκφράσει την πολύπλοκη συγχρονικότητά μας, η οποία εμπλέκει και διαδοχικές κρίσεις, οι οποίες απαιτούν, μαζί με και πέρα από τις νέες τεχνολογίες, νέες προσεγγίσεις, για να αποφευχθούν οι τραγικές θεσμικές και ηθικές ολισθήσεις ή καταρρεύσεις εις βάρος της Φύσης και της ανθρώπινης αξιοπρέπειας.